गुलशन देवैया बोले- इन्हें धृतराष्ट्र-गांधारी सिंड्रोम है, मर्जी से आंखें बंद की हैं
Gulshan Devaiah's response to Nawazuddin Siddiqui's statement about depression एक्टर गुलशन देवैया ने नवाजुद्दीन सिद्दीकी की डिप्रेशन वाली बात पर रिएक्ट किया है। नवाजुद्दीन सिद्दीकी ने हाल ही में एक इंटरव्यू में कहा था कि शहरों में रहने वाले लोग
एक्टर गुलशन देवैया ने नवाजुद्दीन सिद्दीकी की डिप्रेशन वाली बात पर रिएक्ट किया है। नवाजुद्दीन सिद्दीकी ने हाल ही में एक इंटरव्यू में कहा था कि शहरों में रहने वाले लोग अपनी भावनाओं को बढ़ा-चढ़ाकर पेश करते हैं और किसी भी परेशानी को डिप्रेशन का नाम दे देते हैं जबकि गांव में लोगों में डिप्रेशन जैसी कोई चीज नहीं होती।
उन्होंने डिप्रेशन को अर्बन कॉन्सेप्ट कहा था। इस कमेंट के बाद सोशल मीडिया पर नवाजुद्दीन को काफी किरकिरी भी झेलनी पड़ी थी।
मैं नवाजुद्दीन की इस बात को सीरियसली नहीं ले सकता: गुलशन 
गुलशन ने ट्वीट करते हुए नवाजुद्दीन के इस बयान को धृतराष्ट्र और गांधारी सिंड्रोम बताया है। उन्होंने लिखा है कि नवाजुद्दीन को जो कला हासिल है उसके लिए मैं उनकी बहुत इज्जत करता हूं लेकिन उनकी इस बात को मैं बिल्कुल भी सीरियसली नहीं लेता।
अगर आप सिर्फ गांव में रहने वाले लोगों की नशे की लत पर गौर करेंगे तो आपको पता चल जाएगा की ये और कुछ नहीं बल्कि मानसिक बीमारी का ही लक्षण है।
नशे की लत भी है मेंटल इलनेस का लक्षण : गुलशन 
कोई भी शराबी सिर्फ इसलिए नशा नहीं करता क्योंकि उसे ये पसंद होता है, बल्कि इसलिए नशा करता है क्योंकि उसे नशे की लत लग जाती है। नशे का एडिक्शन होना ही अपने आप में मानसिक बीमारी का लक्षण है।
कोई व्यक्ति किसी प्रकार के मेंटल ट्रॉमा से जूझ रहा हो तो और उस परेशानी का कोई हल न निकला हो तो उसे नशे की लत जल्दी लग जाती है।
कुछ लोग अपनी मर्जी से आंखों पर पट्टी बांध लेते हैं: गुलशन 
गुलशन ने अपने ट्वीट में हिंदू महाकाव्य महाभारत के कैरेक्टर राजा धृतराष्ट्र और उनकी पत्नी महारानी गांधारी का जिक्र किया है। महाभारत में हस्तिनापुर के राजा धृतराष्ट्र अंधे हैं और उनकी पत्नी ने आंखों पर पट्टी बांधी हुई थी।
जब एक व्यक्ति ने गुलशन से धृतराष्ट्र और गांधारी सिंड्रोम का मतलब पूछा तो उन्होंने लिखा- कुछ लोग अंधे होते हैं और कुछ लोग अपनी मर्जी से आंखों पर पट्टी बांध लेते हैं। इसका मतलब है अगर कोई चीज उन्हें दिखाई नहीं देती तो वो मान लेते हैं कि वो चीज है ही नहीं।
गांव में एंग्जाइटी, डिप्रेशन, बाइपोलर डिसऑर्डर नहीं है: नवाजद्दीन 
मैशेबल इंडिया से बात करते हुए नवाजुद्दीन ने कहा था कि डिप्रेशन उनके लिए विदेशी कांसेप्ट है। उन्होंने कहा था- अगर मैं अपने पिता से ये कहूं कि मुझे डिप्रेशन हो गया है तो वो मुझे कस के एक थप्पड़ लगा देंगे।
गांव में डिप्रेशन कभी नहीं था और वहां किसी को भी ये सब नहीं होता। हां, मैंने शहरों में लोगों को ये कहते सुना है कि उन्हें एंग्जाइटी, डिप्रेशन या बाइपोलर डिसऑर्डर है।
निवास प्रमाण पत्र देखकर नहीं आता डिप्रेशन: लक्ष्मी अय्यर
नवाजुद्दीन के इस बयान पर फिल्ममेकर लक्ष्मी अय्यर ने भी नाराजगी जाहिर की थी। उन्होंने लिखा था कि डिप्रेशन जैसी बीमारी गांव और शहरों में रहने वाले लोगों के बीच भेदभाव नहीं करती इसलिए हमें भी अपने लोगों के बीच कोई अंतर नहीं करना चाहिए। डिप्रेशन सबके लिए डरावना हो सकता है।
फिजिकल हेल्थ को बनाए रखने के लिए काफी साधन उपलब्ध हैं लेकिन आज भी मेंटल हेल्थ को लेकर जागरूकता कम है। डिप्रेशन किसी की उम्र, जेंडर, बैकग्राउंड, प्रोफेशन या निवास प्रमाण पत्र देखकर नहीं आता..